USA: Nord-Korea har tatt provokasjonspause
- Vi mener at det åpenbart er gunstig for innsatsen for å sikre fred og stabilitet på den koreanske halvøya, sier George Little, talsmann for forsvarsdepartementet Pentagon. Little ønsket ikke å kommentere opplysninger om at Nord-Korea skal ha flyttet to raketter bort fra en utskytningsrampe på østkysten. Men en amerikansk etterretningskilde, som ikke ønsker å bli navngitt, sier rakettene er borte og at det ikke lenger er noen umiddelbar fare for en prøveoppskytning.I flere uker har det vært spekulert på om Nord-Korea ville teste rakettene. Det ville trolig forverret landets allerede svært spente forhold til Sør-Korea, Japan og USA. Etterretningskilden sider det fortsatt er mulig at rakettene flyttes og skytes opp et annet sted. Og et av medlemmene i USAs nasjonale sikkerhetsråd, Daniel Russel, mener det er for tidlig å feire opplysningene som gode nyheter. Rakettene av typen Musudan har en rekkevidde på opptil 3500 kilometer og skal ikke ha blitt testet tidligere.Nord-Koreanske medier meldte tirsdag at landets unge diktator Kim Jong-un besøkte militære byggeprosjekter. Dette kan også være et tegn på at regimet forsøker å roe ned situasjonen, siden denne typen nyheter ikke prioriteres når forholdet til nabolandene er som verst. Tross tegnene til politisk mildvær er det ikke full stans i Nord-Koreas krigerske uttalelser. USA og Sør-Korea gjennomfører angivelig en felles marineøvelse denne uka, og den nordkoreanske hæren lover å slå tilbake umiddelbart hvis så mye som én enkelt granat havner på feil side av grensa. Skulle amerikanerne og sørkoreanerne våge å besvare tilbakeslaget, vil fem sørkoreanske øyer drukne i «et hav av ild», heter det i en uttalelse fra hæren.
Forsvardepartementet Pentagon mener det virker som Nord-Korea har tatt en pause i sine provokasjoner.